KIRJALLINEN KYSYMYS E-0872/01 esittäjä(t): Ilda Figueiredo (GUE/NGL) komissiolle. Eurooppalaiset yritysneuvostot.



Virallinen lehti nro 340 E , 04/12/2001 s. 0111 - 0112



KIRJALLINEN KYSYMYS E-0872/01 esittäjä(t): Ilda Figueiredo (GUE/NGL) komissiolle (22. maaliskuuta 2001) Aihe: Eurooppalaiset yritysneuvostot Ranskassa pääkonttoriaan pitävä, yhteensä noin 37 000 henkeä työllistävä Samu Auchan -ryhmittymä, jolla on yrityksiä Portugalissa, Espanjassa, Italiassa ja Luxemburgissa, teki 17. toukokuuta 1996 eräiden ranskalaisten ammattijärjestöjen kanssa yrityskohtaisen sopimuksen Auchanin eurooppalaisen yritysneuvoston perustamisesta, jonka se talletti Lannoyn työtuomioistuimeen 28. toukokuuta 1996. Tämän sopimuksen perusteella yrityksen johto ilmoitti työntekijöille, että eri maiden työntekijöiden edustajat on kutsuttu osallistumaan eurooppalaisen yritysneuvoston toimintaan. Sopimuksen 2.2 kohdan mukaan yritysneuvoston jäsenet nimittää kunkin yhtiön korkein henkilöstöä edustava elin (yrityksen keskuskomitea, jos sellainen on) yhtiökohtaisten menettelyiden mukaisesti yhteistyössä yrityksen johdon ja ammattijärjestöjen edustajien kanssa, tai henkilöstön edustajien kanssa, jos yhtiössä ei ole ammattijärjestöä. Tähän kohtaan perustuen yrityksen johto ei hyväksynyt erästä portugalilaisten työntekijöiden naispuolista edustajaa ja korvasi hänet varajäsenellä. Koska tämä sopimus tehtiin vain ranskalaisen yrityksen kumppanien kanssa, katsooko komissio, että on oikein noudattaa sitä muissa jäsenvaltioissa sijaitsevissa yrityksissä, vaikka se on vastoin paikallista työntekijöiden edustajien nimeämis-/valitsemiskäytäntöä tai lainsäädäntöä? Anna Diamantopouloun komission puolesta antama vastaus (5. kesäkuuta 2001) Eurooppalaisen yritysneuvoston perustamisesta Samu Auchan -yritysryhmään 17. toukokuuta 1996 tehtyä sopimusta on pidettävä eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22. syyskuuta 1994 annetun neuvoston direktiivin 94/45/EY(1) 13 artiklassa tarkoitettuna voimassa olevana sopimuksena. Direktiivin 13 artiklan mukaan direktiivistä aiheutuvat velvoitteet eivät koske niitä yhteisönlaajuisia yrityksiä ja yritysryhmiä, joissa on voimassa direktiivin täytäntöönpanopäivänä koko henkilöstöä koskeva sopimus, jossa määrätään työntekijöille tiedottamisesta ja heidän kuulemisestaan ylikansallisesti. Säännöksen perusteluna on, että yhteisön lainsäätäjä halusi varata erityiskohtelun ja joustovaraa niille yrityksille ja yritysryhmille, jotka olivat jo ennakoineet direktiivistä aiheutuvat velvoitteet, ja pitää samalla yllä vapaaehtoisuuden ja yksimielisyyden ilmapiiriä, jonka on määrä olla tunnusomaista tämän direktiivin soveltamiselle. Oikeussäännöillä ei näin ollen ole koskaan etusijaa osapuolten tekemään sopimukseen nähden, eikä 13 artiklan mukaisen pätevän sopimuksen sisältöä voida tutkia muuten kuin kyseiseen artiklaan ja sitä täytäntöönpaneviin kansallisiin säännöksiin nähden. Direktiivin 94/45/EY 13 artikla on pantu Ranskassa täytäntöön 12. marraskuuta 1996 annetun lain nro 96-985(2) 5 artiklalla. Kyseinen laki koskee työntekijöille tiedottamista ja heidän kuulemistaan yhteisönlaajuisissa yrityksissä tai yritysryhmissä sekä työehtosopimusneuvottelujen kehittämistä. Koska edellä mainittua Samu Auchan -ryhmää koskevaa sopimusta säätelee Ranskan laki ja Ranska on sisällyttänyt edellä mainitun direktiivin säännökset asianmukaisesti kansalliseen lainsäädäntöönsä, komissio haluaa korostaa, että tällä alalla esiin tulevat kysymykset kuuluvat ensi sijassa kansallisten työmarkkinasuhteiden tai kansallisten tuomioistuimien toimivallan alaan. (1) EYVL L 254, 30.9.1994. (2) Tämän lain seurauksena muotoillun työlain IV osan III osaston X luvun mukaiset velvoitteet eivät koske niitä yhteisönlaajuisia yrityksiä ja yritysryhmiä, joilla oli jo 22 päivänä syyskuuta 1996 voimassa koko työvoiman kattava sopimus, jossa määrätään erityisten elinten perustamisesta yhteisön tason tiedottamista, näkemysten vaihtoa ja vuoropuhelua varten tai tämän järjestämisestä muulla tavoin. Tämä pätee myös silloin, kun tällainen sopimus päättyy ja sopimuksen allekirjoittaneet osapuolet päättävät uusia sen. Tämän lain seurauksena muotoiltuja työlain 439-24 L pykälän säännöksiä sovelletaan kuitenkin ensimmäisessä momentissa tarkoitettuihin yritysryhmiin, jotka ovat perustaneet elimiä yhteisön tason tiedottamista, näkemysten vaihtoa ja vuoropuhelua varten. (epävirallinen käännös).